35. schôdza NR SR - 7.deň - A. dopoludnia
Dátum: 2025-06-05
Poslanec: Grendel, Gábor (SLOVENSKO)
Druh vystúpenia: Vystúpenie v rozprave

52. Ďakujem vám veľmi pekne. Budem stručný, len pár poznámok k tomu, čo tu zaznieva. Čiže bezpochyby systémová reforma prokuratúry je téma, ktorá nás neminie a ktorú určite od tejto vládnej garnitúry nemožno očakávať. A verím, že ak sa to otočí po najbližších parlamentných voľbách, tak bude v parlamente schválená aj systémová zmena prokuratúry, bude to super. Ale k tomu dve poznámky. Dôležitejšie ako akýkoľvek systém je to, akí ľudia tento systém riadia. Čiže aj ten najlepší systém vedia zlomyseľní, bezcharakterní ľudia riadiť tak, že to bude v rozpore s dobrými úmyslami pri zmene systému. A po druhé, nenahovárajme si, že by systémová zmena v minulom volebnom období zabránila súčasnej vládnej koalícii tú zreformovanú prokuratúru vrátiť do takej podoby, akú súčasná vládna garnitúra potrebuje bezpochyby hneď pri prvej príležitosti. Daniel Lipšic, pán navrhovateľ hovoril, že sa mnohým nejavil ako nezávislý budúci špeciálny prokurátor. A tá kľúčová otázka dnes podľa mňa je, že či jeho praktický výkon funkcie, odkedy bol zvolený a vymenovaný za špeciálneho prokurátora, tieto obavy alebo toto zdanie, že nebude riadiť špeciálnu prokuratúru nezávisle, či výkon funkcie potvrdil, alebo rozptýlil tieto obavy. Ja som tieto obavy teda nemal, lebo ho naozaj poznám ako čestného, charakterného a odborne zdatného človeka. A moje presvedčenie je, že výkon funkcie špeciálneho prokurátora rozptýlil tieto obavy a som presvedčený o tom, že by bol nielen skvelý špeciálny prokurátor, ale aj generálny prokurátor, aj o tom sa uvažovalo na začiatku minulého volebného obdobia. A posledná vec, ak tomu teda správne rozumiem, tak hodnotenie Daniela Lipšica pánom navrhovateľom možno interpretovať aj tak, že ak po budúcich parlamentných voľbách bude vládu zostavovať Progresívne Slovensko, tak Daniel Lipšic nebude môcť byť znovu zvolený za špeciálneho prokurátora, ak by sa špeciálna prokuratúra obnovila. Napriek tomu, že svoju funkciu vykonával čestne a profesionálne, napríklad zrušil obvinenie Robertovi Ficovi v jednej kauze okrem iného. Napriek tomu, že bol odstavený šikanóznym spôsobom, že na generálnej prokuratúre z neho urobili odborníka na legislatívu, a teda napriek tomu, že bez ohľadu na tieto šikanózne okolnosti zostal na prokuratúre a znáša toto ponižovanie napriek tomu, keďže sa pred voľbou špeciálneho prokurátora javil ako nie dostatočne nezávislý, tak nebude môcť byť už do budúcna riaditeľom špeciálnej prokuratúry. To ma naozaj mrzí, pretože zopakujem to, čo som povedal vo svojej faktickej poznámke, ja si nemyslím, že ak je niekto v politike, tak to znamená, že do konca života už sa nemôže uchádzať o nejakú inú verejnú funkciu, teda nie priamo v parlamente alebo vo vláde. To si, to si naozaj nemyslím. Koniec koncov aj tá karanténa, ktorá tu zaznieva hovorí o dvoch rokoch, aj v prípade toho Paru a Lindtnera, čiže keď už tri roky nebudú poradcovia, tak už môžu byť kandidátmi na generálneho prokurátora, ale Lipšic, ktorý štyri roky nebol už v politike, ale v advokácii, tak nemôže byť špeciálnym prokurátorom. To, s týmto sa ja proste nestotožňujem a priznávam, že som zaujatý, lebo som s ním spolupracoval niekoľko rokov aj ministerstve vnútra, aj tu v Národnej rade, tak považoval som to za potrebné, tieto poznámky predniesť, lebo som naozaj nepríjemne prekvapený. Čo je teda, napriek tomu, že tento návrh novely je tu kvôli Parovi a Lindtnerovi, tak riešime to, že Lipšic bol nevhodným kandidátom na špeciálneho prokurátora. To je proste pre mňa neprijateľné.